CELEX: 32014D0008(01)
Language: mt
Date: 2014-02-20 00:00:00
Title: 2014/303/UE: Deċiżjoni tal-Bank Ċentrali Ewropew tal- 20 ta' Frar 2014 dwar il-projbizzjoni tal-finanzjament monetarju u r-remunerazzjoni ta' depożiti tal-gvern minn banek ċentrali nazzjonali (BĊE/2014/8)

28.5.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 159/54
            
         DEĊIŻJONI TAL-BANK ĊENTRALI EWROPEW
   tal-20 ta' Frar 2014
   dwar il-projbizzjoni tal-finanzjament monetarju u r-remunerazzjoni ta' depożiti tal-gvern minn banek ċentrali nazzjonali
   
      (BĊE/2014/8)
   
   
      (2014/303/UE)
   
   IL-KUNSILL GOVERNATTIV TAL-BANK ĊENTRALI EWROPEW,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari t-tieni inċiż tal-Artikolu 132(1) tiegħu,
   Wara li kkunsidra l-Istatut tas-Sistema Ewropea tal-Banek Ċentrali u tal-Bank Ċentrali Ewropew, b'mod partikolari t-tieni inċiż tal-Artiklu 34.1 tiegħu,
   Billi:
   
               (1)
            
            
               Skont l-Artikolu 271(d) tat-Trattat dwar il-Funzjonament tal-Unjoni Ewropea, u l-Artikolu 35.6 tal-Istatut tas-Sistema Ewropea ta' Banek Ċentrali u l-Bank Ċentrali Ewropew, flimkien mad-disa' Premessa tar-Regolament tal-Kunsill (KE) Nru 3603/93 (1), il-Kunsill Governattiv għandu l-mandat biex jevalwa l-konformità mill-banek ċentrali nazzjonali (BĊNi) mal-obbligi tagħhom taħt it-Trattati. Għal dak il-għan il-Kunsill Governativ jimmonitorja l-konformità tal-BĊNi mal-projbizzjoni tal-finanzjament monetarju kif stipulat fl-Artikolu 123 tat-Trattat dwar il-Funzjonament tal-Unjoni Ewropea. Din id-Deċiżjoni hija mmirata biex tiċċara l-kriterji li l-Bank Centrali Ewropew (BĊE) ser japplika fir-rigward tar-remunerazzjoni ta' depożiti miżmuma mill-gvernijiet u l-awtoritajiet pubbliċi mal-bank ċentrali tagħhom b'rabta mal-projbizzjoni fit-Trattat tal-finanzjament monetarju, għall-finijiet tal-irwol ta' monitoraġġ tal-Kunsill Governattiv kif imsemmi hawn fuq.
            
         
               (2)
            
            
               Sabiex jimmonitorja l-konformità mal-projbizzjoni ta' finanzjament monetarju stipulata fl-Artikolu 123 tat-Trattat dwar il-Funzjonament tal-Unjoni Ewropea, il-BĊE għandu jqis ir-remunerazzjoni tad-depożiti tal-gvern, li ma għandhiex tkun ogħla minn remunerazzjoni bbażata fuq ir-rati tas-suq tal-flus relevanti. Din id-Deċiżjoni tispeċifika r-rati tas-suq li ser joperaw bħala limiti massimi għar-remunerazzjoni tad-depożiti tal-gvern u li ser jitqiesu għall-monitoraġġ tal-konformità mat-Trattat mill-1 ta' Diċembru 2014,
            
         ADOTTA DIN ID-DEĊIŻJONI:
   Artikolu 1
   Definizzjonijiet
   Għall-finijiet ta' din id-Deċiżjoni:
   
               (a)
            
            
               “gvern” tfisser l-entitajiet pubbliċi kollha msemmija fl-Artikolu 123 tat-Trattat, kif interpretat fid-dawl tar-Regolament (KE) Nru 3603/93, ħlief għal istituzzjonijiet ta' kreditu li huma proprjetà pubblika li, fil-kuntest tal-forniment ta' riżervi mill-BĊNi, jingħataw l-istess trattament mill-BĊNi u l-BĊE bħala istituzzjonijiet ta' kreditu privati;
            
         
               (b)
            
            
               “depożiti tal-gvern” tfisser depożiti ta' matul il-lejl u għal terminu fiss aċċettati mill-BĊNi minn kull gvern;
            
         
               (c)
            
            
               “rata tas-suq ta' matul il-lejl mingħajr garanzija” tfisser: (i) fir-rigward ta' depożiti ta' matul il-lejl f'euro, ir-rata medja tal-indiċi ta' matul il-lejl tal-euro (EONIA); u (ii) fir-rigward ta' depożiti ta' matul il-lejl f'munita differenti, rata kumparabbli;
            
         
               (d)
            
            
               “rata tas-suq b'garanzija” tfisser: (i) fir-rigward ta' depożiti għal terminu fiss f'euro, ir-rata offruta fis-suq tar-riakkwisti f'euro (EUREPO) b'maturità kumparabbli jekk disponibbli; u (ii) fir-rigward ta' depożiti għal terminu fiss f'munita differenti, rata kumparabbli.
            
         Artikolu 2
   Remunerazzjoni ta' depożiti tal-gvern u konformità mal-projbizzjoni ta' finanzjament monetarju
   1.   Għall-finijiet ta' monitoraġġ tal-konformità mal-projbizzjoni tal-finanzjament monetarju, għandhom japplikaw il-limiti massimi li ġejjin fuq ir-remunerazzjoni ta' depożiti tal-gvern mal-BĊNi:
   
               (a)
            
            
               għal depożiti ta' matul il-lejl, ir-rata tas-suq ta' matul il-lejl mingħajr garanzija;
            
         
               (b)
            
            
               għal depożiti għal żmien fiss, ir-rata tas-suq b'garanzija jew, jekk mhux disponibbli, ir-rata tas-suq ta' matul il-lejl mingħajr garanzija.
            
         2.   Il-konformità mal-limiti massimi msemmija fil-paragrafu 1 għandha tiġi evalwata fid-dawl tal-fatti relevanti kollha li jkunu speċifiċi għal kull każ individwali.
   Artikolu 3
   Dħul fis-seħħ
   1.   Id-dispożizzjonijiet ta' din id-Deċiżjoni għandhom jiġu applikati mill-BĊE mill-1 ta' Diċembru 2014.
   2.   Din id-Deċizjoni għandha tidħol fis-seħħ fit-22 ta' Frar 2014.
   
      Magħmul fi Frankfurt am Main, l-20 ta' Frar 2014.
      
         
            Il-President tal-BĊE
         
         Mario DRAGHI
      
   
   
      (1)  Ir-Regolament tal-Kunsill (KE) Nru 3603/93 tat-13 Diċembru 1993 li jistabbilixxi d-definizzjonijiet għall-applikazzjoni tal-projbizzjonijiet previsti fl-Artikoli 104 u 104b(1) tat-Trattat (ĠU L 332, 31.12.1993, p. 1).